**Malaysia menghitung rendah kemiskinan secara ketara, kata pakar hak PBB**

GENEVA / KUALA LUMPUR (23 Ogos 2019) - Malaysia telah mendakwaia mencatat kadar kemiskinan negara yang terendah di dunia dengan menggunakan garis kemiskinan yang terlalu rendah yang tidak mencerminkan kos sara hidup dan yang tidak mengambil kira penduduk yang terpinggir dalam  angka-angka  rasminya, kata pakar hak asasi manusia PBB, Philip Alston pada akhir misinya ke negara ini.

"Walaupun tidak dapat dinafikan bahawa Malaysia telah mencapai pertumbuhan yang mengkagumkan  dalam mengurangkan kemiskinan dalam tempoh 50 tahun yang lalu, dakwaan rasmi bahawa kemiskinan telah dibasmikan atau hanya wujud dalam kelompok-kelompok kecil di kawasan luar bandar adalah tidak tepat  dan ini telah melumpuhkan  penggubalan dasar," kata Philip Alston, Pelapor Khas PBB tentang kemiskinan tegar  dan hak asasi manusia [pada akhir lawatan selama 11 hari ke negara ini](https://www.ohchr.org/Documents/Issues/Poverty/VisitMalaysia_EoM_23082019_Malay.docx).

Kadar kemiskinan rasmi Malaysia telah turun dari 49 peratus pada tahun 1970 kepada hanya 0.4 peratus pada tahun 2016. Bagaimanapun, dengan garis kemiskinan negara  sebanyak RM 980 ($ 235) sebulan bagi setiap isi rumah,  keluarga seramai empat orang  di kawasan bandar akan bertahan hidup dengan RM 8, atau kurang daripada $ 2 bagi setiap seorang sehari.

"Garis kemiskinan serendah ini adalah   tragik bagi sebuah negara yang hampir mencapai status berpendapatan tinggi,  lebih-lebih lagi apabila terdapat pelbagai analisis yang telah mencadangkan kadar kemiskinan yang lebih realistik sebanyak 16-20 peratus, dan kira-kira sembilan peratus  daripada isi rumah masih hidup dengan kurang daripada RM2,000 ($ 479) sebulan,” kata Alston."

"Kadar kemiskinan sebenarnya adalah jauh lebih tinggi daripada yang digambarkan oleh angka-angka rasmi,  dan kerajaan perlu menilai cara ia mengukur kemiskinan semula supaya kesusahan  yang dihadapi oleh ramai rakyat Malaysia tidak dilesapkan begitu sahaja dengan memandang ringan pada  statistik."

Kerajaan baru perlu segera menilai pendekatannya semula jika negara ingin mencapai sebarang kemajuan untuk menangani  isu ini."

"Meskipun terdapat penjagaan kesihatan yang hampir sejagat dan kadar pendaftaran sekolah yang tinggi bagi  warganegara serta  ekonomi yang terus berkembang maju, sebahagian besar penduduk masih ketinggalan dan ramai yang dikatakan hidup di atas garis kemiskinan rasmi adalah sebenarnya masih hidup dalam kemiskinan," kata Alston.

"Saya berbual dengan keluarga yang bersusah-payah untuk membayar sewa, yang anak-anaknya tidak mampu untuk pergi ke sekolah, dan yang tidak mendapat penjagaan kesihatan disebabkan oleh kos pengangkutan," katanya.

Penghitungan rendah juga telah membawa kepada  kurangnya pelaburan  dalam usaha mengurangkan kemiskinan serta jaring keselamatan sosial yang tidak mencukupi dan yang tidak memenuhi keperluan rakyat. "Sistem perlindungan sosial yang terfragmentasi telah menimbulkan risiko terhadap hak orang ramai terhadap makanan, perumahan, dan pendidikan.”

Alston juga menyerlahkan bahawa orang miskin di Malaysia juga mengalami pencabulan  hak sivil dan politik mereka yang tidak setimpal, termasuk di dalam penjara dan dalam sistem perundangan."

Orang-orang asli telah menanggung penderitaan  kadar kemiskinan yang lebih tinggi, dan walaupun terdapat komitmen kerajaan yang wajar dipuji untuk menjamin hak mereka, tanah adat masyarakat orang asli masih terperangkap, lantas turut  menjejas  kehidupan, jaminan makanan, dan akses kepada perubatan  tradisional mereka. "Saya amat terganggu bila mendengar pegawai negeri bercakap tentang perlunya  masyarakat orang asli 'menyesuaikan diri' dan ditempatkan semula ke kawasan bandar untuk mendapatkan hak mereka," kata Alston.

Berjuta-juta bukan warganegara termasuk pendatang, pelarian, dan orang tiada kerakyatan disekat daripada sistem persekolahan awam, menghadapi halangan yang amat ketat untuk mendapat kemudahan penjagaan kesihatan, dan sering tidak dapat bekerja secara sah, namun tetap dikecualikan daripada statistik kemiskinan rasmi secara sistematik.

"Pekerja migran, yang berada di mana-mana jua dalam pasukan buruh Malaysia, telah didorong ke arah kemiskinan dan  dijadikan mangsa untuk dieksploitasikan oleh kombinasi  ejen dan majikan yang tidak bertanggungjawab, dasar imigrasi yang keras, penguatkuasaan undang-undang perlindungan buruh yang lemah, dan risiko dihantar pulang kerana cuba membuat tuntutan  terhadap hak mereka.

"Kerajaan harus segera mengkaji semula cara ia mengukur kemiskinan supaya ia sejajar dan selaras dengan kos sara hidup negara, dan ia harus merangkumkan kumpulan bukan warganegara yang mudah terdedah itu. Kerajaan  juga harus menghentikan penyekatan maklumat yang amat penting untuk memahami kemiskinan dan ketidaksamaan, seperti kaji selidik data mikro isi rumah," kata Alston.

Pelapor Khas telah menjelajah Kuala Lumpur, Selangor, Sarawak, Sabah, dan Kelantan semasa lawatan beliau ke Malaysia, dan telah bertemu dengan pegawai kerajaan negeri dan persekutuan, agensi antarabangsa, masyarakat sivil, ahli akademik, dan rakyat yang terjejas oleh kemiskinan di kawasan bandar dan luar bandar. Beliau telah melawat sebuah dapur kebajikan yang menyediakan makanan percuma untuk orang miskin dan mereka yang tiada tempat berteduh, tempat perlindungan wanita, pusat krisis kanak-kanak, rumah pangsa kos rendah, pusat orang kurang upaya, komuniti orang asli, dan penempatan tidak formal serta sekolah- sekolah tidak formal.

"Orang Malaysia yang saya temui yang berasusah-payah untuk meneruskan kehidupan atau memberi sokongan kepada golongan yang memerlukan, wajar diberi layanan yang lebih baik daripada hanya diberitahu oleh penggubal dasar bahawa kemiskinan itu  tidak wujud, yang bercanggah secara langsung dengan pengalaman mereka sendiri," kata Alston. "Malaysia telah mencapai kemajuan yang nyata dalam pelbagai komitmen progresif, tetapi kerajaan baru tidak harus menafikan kewujudan golongan miskin dan yang terpinggir dan sebaliknya harus meningkatkan usaha untuk memenuhi hak mereka."

Pelapor Khas akan membentangkan satu laporan komprehensif berserta kesimpulan dan syor-syornya kepada Majlis Hak Asasi Manusi di Geneva pada  bulan Jun 2020.

AKHIR

***Gambarfoto dari lawatan Pelapor Khas ke Malaysia boleh didapati untuk kegunaan wartawan di*** [***https://srpoverty.org/country-visits/malaysia/***](https://srpoverty.org/country-visits/malaysia/)***.***

***Encik Philip Alston (****Australia) mengambil alih fungsinya sebagai Pelapor Khas mengenai kemiskinan tegar dan hak asasi manusia pada bulan Jun 2014. Sebagai Pelapor Khas, beliau adalah sebahagian daripada apa yang dikenali sebagai Prosedur Khas Majlis Hak Asasi Manusia. Prosedur Khas, sebuah badan terbesar pakar bebas dalam sistem Hak Asasi Manusia PBB, adalah nama umum mekanisme mencari fakta dan pemantauan bebas yang menangani sama ada situasi negara atau isu tematik di seluruh dunia. Pakar Prosedur Khas 'bekerja secara sukarela; mereka bukan staf PBB dan tidak menerima gaji untuk kerja mereka. Mereka bebas daripada mana-mana kerajaan atau organisasi dan berkhidmat dalam kapasiti individu mereka.*

*Ikuti Pelapor Khas di* ***Twitter*** *@Alston\_UNSR dan* ***Facebook*** *di* [*www.facebook.com/AlstonUNSR*](http://www.facebook.com/AlstonUNSR)

*Untuk maklumat lanjut dan* ***permintaan media,*** *sila hubungi Rebecca Riddell (*[*rebecca.riddell@nyu.edu*](mailto:rebecca.riddell@nyu.edu)*; 60 19 952 9851; 1 512 663 6614) dan Juana Sotomayor (*[*jsotomayor@ohchr.org*](mailto:jsotomayor@ohchr.org)*; 41 79 444 3702)*

*Untuk pertanyaan media yang berkaitan dengan pakar bebas PBB yang lain, sila hubungi Jeremy Laurence, Unit Hak Asasi Manusia PBB (41 22 917 9383* [*jlaurence@ohchr.org*](mailto:jlaurence@ohchr.org)